CELEX: 62008TN0128
Language: el
Date: 2008-03-25 00:00:00
Title: Υπόθεση T-128/08: Προσφυγή της 25ης Μαρτίου 2008 — CBI και Abisp κατά Επιτροπής

7.6.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 142/30
            
         Προσφυγή της 25ης Μαρτίου 2008 — CBI και Abisp κατά Επιτροπής
   (Υπόθεση T-128/08)
   (2008/C 142/55)
   Γλώσσα διαδικασίας: η γαλλική
   Διάδικοι
   
      Προσφεύγουσες: Coordination Bruxelloise d'Institutions sociales et de santé (CBI) (Βρυξέλλες, Βέλγιο) και Association Bruxelloise des Institutions de Soins Privées (Abisp) (Βρυξέλλες) (εκπρόσωποι: D. Waelbroeck, δικηγόρος, και D. Slater, solicitor)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την απόφαση της Επιτροπής·
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγουσες ζητούν την ακύρωση της αποφάσεως της Επιτροπής της 10ης Ιανουαρίου 2008 με την οποία η καθής απέρριψε την καταγγελία που είχαν υποβάλει στις 7 Σεπτεμβρίου και στις 17 Οκτωβρίου 2005 κατά των κρατικών ενισχύσεων που χορηγεί το Βασίλειο του Βελγίου σε δημόσια νοσοκομεία του δικτύου Iris της Région de Bruxelles-Capitale και αρνήθηκε να κινήσει την επίσημη διαδικασία εξετάσεως των επιδίκων ενισχύσεων σύμφωνα με το άρθρο 88, παράγραφος 2, ΕΚ.
   Οι προσφεύγουσες υποστηρίζουν, καταρχάς, ότι η προσβαλλόμενη απόφαση ελήφθη παράτυπα, καθόσον έπρεπε να ληφθεί από το Σώμα των Επιτρόπων, να απευθύνεται στο κράτος μέλος που είναι ο αποδέκτης της και να δημοσιευθεί στην Επίσημη Εφημερίδα της Ευρωπαϊκής Ενώσεως.
   Επί της ουσίας, οι προσφεύγουσες υποστηρίζουν ότι η Επιτροπή υπέπεσε σε πρόδηλη πλάνη εκτιμήσεως και παρέβη τις υποχρεώσεις αιτιολογήσεως κρίνοντας ότι τα επίδικα μέτρα συμβιβάζονταν με το άρθρο 86, παράγραφος 2, ΕΚ και ότι παρείλκε η κίνηση της επίσημης διαδικασίας εξετάσεως δυνάμει του άρθρου 88, παράγραφος 2, ΕΚ.
   Οι προσφεύγουσες ισχυρίζονται ότι οι προϋποθέσεις εφαρμογής του άρθρου 86, παράγραφος 2, ΕΚ δεν πληρούνται εν προκειμένω, καθόσον:
   
               —
            
            
               η αποστολή δημόσιας υπηρεσίας των νοσοκομείων προς τα οποία χορηγήθηκε η ενίσχυση δεν είναι σαφώς καθορισμένη·
            
         
               —
            
            
               τα κριτήρια αντισταθμίσεως δεν καθορίστηκαν εκ των προτέρων·
            
         
               —
            
            
               η αντιστάθμιση υπερβαίνει τις δαπάνες των αποδεκτών της ενισχύσεως, και
            
         
               —
            
            
               δεν πραγματοποιήθηκε σύγκριση μεταξύ των νοσοκομείων στα οποία χορηγήθηκε η ενίσχυση και των αντιστοίχων ιδιωτικών νοσοκομείων.
            
         Οι προσφεύγουσες υποστηρίζουν, εξάλλου, ότι δεν τηρήθηκε εν προκειμένω η οδηγία για τη διαφάνεια των χρηματοοικονομικών σχέσεων μεταξύ των κρατών μελών και των δημοσίων επιχειρήσεων (1).
   
      (1)  Οδηγία 2006/111/ΕΚ της Επιτροπής, της 16ης Νοεμβρίου 2006, για τη διαφάνεια των χρηματοοικονομικών σχέσεων μεταξύ των κρατών μελών και των δημοσίων επιχειρήσεων καθώς και για τη χρηματοοικονομική διαφάνεια εντός ορισμένων επιχειρήσεων (ΕΕ L 318, σ. 17).